stanford-oval/wikipedia huggingface dataset:
קרב ליצן (1813)
רקע

הקואליציה החדשה נגד נפוליאון התארגנה בעקבות הכישלון הכבד של צרפת במלחמתה כנגד רוסיה ב-1812. בתגובה לכינוס הקואליציה, נפוליאון גייס במהירות צבא שמנה כ-200,000 חיילים - רובם הגדול בלתי מנוסים ומאומנים בקושי ולהם חוסר חמור בסוסים. החוסר בציוד ובחיילים מיומנים נבע מהכישלון הגדול ברוסיה, במהלכו אבדו רבים מהם. נפוליאון חצה יחד עם צבאו את הריין מצרפת אל תוך אדמת גרמניה, על מנת לחבור לשאריות הגרנד ארמה שלו ולהביס את הקואליציה החדשה בטרם תספיק להתארגן ולהתחזק מספיק.
ב-30 באפריל חצה נפוליאון את נהר הזאלֶה והתקדם לכיוון לייפציג בשלושה טורים שלפניהם משמר קדמי. כוונתו הייתה לחדור אל תוך קווי כוחות הקואליציה ולחלק אותם - בצורה זו יוכל להביס כל כוח בנפרד מבלי להתמודד עם הקואליציה הגדולה בשלמותה. אולם, בשל פרשים בלתי מנוסים ומודיעין שגוי, נפוליאון לא היה מודע להימצאותו של כוח קואליציה שמנה 73,000 חיילים מדרומו, בפיקודם של פטר ויטגנשטיין הרוסי וגבהרד לברכט פון בליכר הפרוסי. כוחותיו של המרשל מישל נה נתקלו בכוח האויב והותקפו על הדרך שבין ליצן ללייפציג. בעיצומו של הקרב, נהרג המרשל ז'אן בפטיסט בסייר מכדור תותח טועה כשערך סיור באזור הלחימה, בקרבת העיירה ריפך.
הקרב

במהלך סיור באזור קרב שנערך באזור ליצן בשנת 1632, במהלך מלחמת שלושים השנים, החלו כוחות הקואליציה לתקוף את כוחותיו של נפוליאון בתותחים. נפוליאון החליט לבצע תמרון הפתעה לכוחות הקואליציה - מהלך שכזה התאפשר משום שכוחותיו של נפוליאון היו מפוצלים. חלקם נותרו בפאתי ליצן, אך חלקם כבר המשיכו מעט, צפונה מהעיר. הוא הותיר את כוחותיו של מישל נה, שהיו המוקד למתקפה במקומם, והורה להם למשוך את כוחות הקואליציה אחורה, לכיוון ליצן. במקביל, הוא הורה לחלק מכוחותיו של נה להתבצר באזור שני כפרים מצפון לעיר, וכשאלו יהיו מוכנים, ניי ייסוג לכיוונם וימשוך יחד איתו את כוחות הקואליציה. כשתתקוף הקואליציה את כוחותיו של נה מחוץ ובתוך הכפרים הללו, יגיע שאר כוח צבאו של נפוליאון, שמנה כ-110,000 חיילים, ויאגף אותם מאחור.
ויטגנשטיין ובליכר אכן התקדמו לכיוון הכפרים מצפון לליצן. כשהתקדמותם נבלמה באזור הכפרים הללו, תקף אותם נפוליאון מדרום עם כל שארית כוחותיו. במהלך ההסתערות, אותה הוביל נפוליאון בעצמו יחד עם המשמר הקיסרי, הוא הורה לכוחות הארטילריה שלו להפציץ בכבדות את מרכז כוחותיו של ויטגנשטיין. מתקפת נגד של הפרוסים האטה את מתקפתו של נפוליאון, והותירה לרוב הצבא אפשרות לסגת. בנוסף, השמש החלה לשקוע ואפשרה לכוחות לנוס מבלי להיפגע מכוחות הארטילריה הצרפתים. בשל חולשתו של חיל הפרשים הצרפתי, הוא לא היה מסוגל לבצע מרדף אחרי כוחות הקואליציה. יותר חיילים צרפתים נהרגו במהלך הקרב מאשר חיילי הקואליציה. בסופו של הקרב, כוחות הקואליציה נסוגו צפונה ונפוליאון הבטיח את שליטתו בליצן וסביבותיה.
תוצאות הקרב

הקרב הסתיים באבדות כבדות של שני הצדדים כשהצרפתים איבדו 20,000 חיילים או יותר וכוחות הברית איבדו כ-12,000 חיילים, רובם פרוסים. נפוליאון ניצח ביצירתיות גדולה את צבא הקואליציה בליצן, אך למחיר הקרב הייתה השפעה מכרעת על עתיד המלחמה ועל הפסדו העתידי של נפוליאון. כ-18 ימים לאחר קרב ליצן, נערך קרב באוצן, בו ניצח נפוליאון בשנית את הצבא הרוסי-פרוסי, אך במחיר של 22,000 חיילים הרוגים, כפול ממניין האבידות של הקואליציה. אכזריותם של קרבות אלו ומספר הקורבנות הגבוה, גרם לנפוליאון להסכים להסכם הפסקת אש זמני ב-4 ביוני עם אלכסנדר הראשון, קיסר רוסיה ופרידריך וילהלם השלישי, מלך פרוסיה. הפסקת אש זו העניקה לחברות הקואליציה הפוגה חשובה על מנת לארגן מחדש את כוחותיהן, ולעודד את הממלכה המאוחדת לספק להן תמיכה כספית למלחמה בסך של 7 מיליון לירות שטרלינג. ביטחון כלכלי זה סייע מאוד למאמץ המלחמתי כנגד הקיסרות הצרפתית הראשונה. תוצאה חשובה נוספת של הקרב הייתה השתכנעותה של האימפריה האוסטרית להצטרף לקואליציה. כשעשתה זאת עם תום הפסקת האש, מאזן הכוחות השתנה באופן דרמטי לטובת הקואליציה. בעקבות התפתחויות אלו, התייחס מאוחר יותר נפוליאון להפסקת האש של 4 ביוני כטעות העיקרית ולסיבה להפסדיו בגרמניה.
במהלך קרב ליצן גרהרד פון שרנהורסט, שהיה ראש המטה של הגנרל ויטגנשטיין ואחד הקצינים המוערכים בצבא הפרוסי, נפצע. על אף שהיו אלו פצעים קלים, בשל הנסיגה הנמהרת וחוסר הטיפול בהם, הם הזדהמו ושרנהורסט נפטר כתוצאה מהם.
קרל פון אוברקאמפ

| --- | --- |

 לידה:  30 באוקטובר 1893 מינכן, הקיסרות הגרמנית הקיסרות הגרמנית
 הוצאה להורג:  4 במאי 1947 (בגיל 53) בלגרד, הרפובליקה הפדרלית הסוציאליסטית של יוגוסלביה הרפובליקה הפדרלית הסוציאליסטית של יוגוסלביה
 מדינה:  הרייך הגרמני 
 השתייכות:   צבא הקיסרות הגרמנית  רייכסווהר ורמאכט ורמאכט אס אס ואפן אס אס
 תקופת הפעילות:  1912–1945 (כ־33 שנים)
 דרגה:   בריגדפיהרר
 תפקידים בשירות
 מפקד דיוויזיית אס אס ה-7 מפקד קורפוס אס אס הררי החמישי מפקד דיוויזיית אס אס ה-38
 פעולות ומבצעים
 מלחמת העולם הראשונה מלחמת העולם השנייה
 עיטורים
  צלב הברזל דרגה ראשונה   צלב הברזל דרגה שנייה   צלב הברזל דרגה ראשונה   צלב הברזל דרגה שנייה   צלב הכבוד    אות המערכה של החזית המזרחית   צלב האבירים של צלב ההצטיינות במלחמה (עם חרבות)   מדליית השירות הארוך (4 שנים)
 
בריגדפיהרר קרל פרדיננד רייכסריטר פון אוברקאמפ (בגרמנית: Carl Ferdinand Reichsritter von Oberkamp;‏ 30 באוקטובר 1893 – 4 במאי 1947) היה פושע מלחמה, מפקד בוואפן אס אס שפיקד על כוחות במלחמת העולם השנייה שהועמד לדין ונתלה בעבור פשעיו.
ביוגרפיה > תחילת דרכו

אוברקאמפ נולד ב-30 באוקטובר 1893 בעיר מינכן שהשתייכה אז לקיסרות הגרמנית. בשנת 1912 התגייס כצוער לצבא הקיסרות הגרמנית והוצב ברגימנט ההוסרים ה-9 (הריין ה-2). ב-7 במרץ 1913 הועלה לדרגת פהנריך, וב-18 בפברואר 1914 קיבל דרגת לוטננט. עם פרוץ מלחמת העולם הראשונה באוגוסט 1914, לחם עם הרגימנט בקרבות החזית המערבית ובכלל זה בקרב על הסום, ובהמשך גם בחזית המקדונית. ב-19 בספטמבר 1914 קיבל את צלב הברזל מחלקה שנייה, וב-6 ביולי 1916 קיבל גם את המחלקה הראשונה. ב-18 באפריל 1917 הועלה לדרגת אובר-לויטננט. ב-19 ביולי 1919, שוחרר מהצבא, לבקשתו, בגלל מחלה.
לאחר המלחמה היה אוברקאמפ חבר בפרייקור, ובשנת 1923 השתתף בפוטש במרתף הבירה שהוביל אדולף היטלר. באותה שנה הוא נשא לאשה את סוניה גיליץ', אולם לא היו להם ילדים והם התגרשו ב-1936. לפרנסתו הוא עבר כמדריך סקי וטניס בהרים בגרמניה ובאוסטריה. ב-1933 הצטרף למפלגה הנאצית וקיבל את מספר החבר 1.928.904. ב-6 במאי 1934 הצטרף לאס אה, וב-1 במרץ 1935 פרש ממנו והצטרף לרייכסווהר. הוא שרת כמפקד פלוגה בדרגת אובר-לויטננט ביחידות שונות. ב-1 בספטמבר של אתה שנה הועלה לדרגת האופטמן ומונה למפקד פלוגה ח' ברגימנט היגרים ה-63. ב-18 בינואר 1937 הועלה לדרגת מיור. ב-1938 השתתף באנשלוס, ומונה למפקד זלצבורג. באותה שנה נישא לפרנציסקה היימר אשר ילדה לו שתי בנות. כמו כן באותה שנה הוא פרש מהצבא, והצטרף לאס אס בדרגת שטורמבנפירר.
ביוגרפיה > מלחמת העולם השנייה

עם פרוץ מלחמת העולם השנייה בספטמבר 1939 היה אוברקאמפ מפקד גדוד שהיה חלק מרגימנט "גרמניה". הוא לחם במסגרת זו במהלך המערכה בפולין, וב-22 בספטמבר קיבל צלב הברזל דרגה שנייה נוסף. הגדוד שלו לחם כחלק מדיוויזיית אס אס "דאס רייך" במהלך המערכה על צרפת ועל ארצות השפלה. ב-1 ביולי 1940 הועלה אוברקאמפ לדרגת אוברשטורמבנפירר וב-10 ביולי קיבל את צלב הברזל דרגה ראשונה. בדצמבר של אותה שנה מונה למפקד רגימנט "גרמניה". ב-30 בינואר 1941 הועלה לדרגת שטנדרטנפיהרר. הרגימנט שלו לחם כחלק מדיוויזיית פאנצר אס אס החמישית "ויקינג" במהלך מבצע ברברוסה, וב-1 באוקטובר 1941 הועלה לדרגת אוברפיהרר.
בעקבות חילוקי דעות עם מפקד הדיוויזיה פליקס שטיינר, הוא הודח מתפקידו ונשלח לברלין למלא תפקידי מטה. ב-30 בינואר 1943 הועלה לדרגת בריגדפיהרר, וב-15 במאי של אותה שנה מונה למפקד דיוויזיית אס אס הררית ה-7 "פרינץ אויגן", אשר הוצבה ביוגוסלביה ולחמה בכוחות הפרטיזנים המקומיים. עוד באותו החודש הייתה הדיוויזיה שלו מעורבת במבצע מוצלח בו כוחות הצ'טניקים בפיקודו של דראגוליוב מיכאולוביץ' נסוגו לכיוון סרביה. מיד לאחר מכן היא השתתפה במבצע "שחור" (המוכר גם בתור "המערכה האנטי פרטיזנית החמישית") ששאף לדחוף את כוחותיו של טיטו שמנו כ-20,000 פרטיזנים לכיוון הרי זלנגורה בדרום-מזרח בוסניה, בצורה של כיתור והתקדמות. במהלך 11 ימי המבצע הייתה הצלחה מועטה לכוחות הגרמנים בהשגת יעדיהם, חלק מיחידות הפרטיזנים הצליחו לחמוק מבעד לכיתור הגרמני, אך מספר יחידות הובסו, במבצע זה נהרגו 613 מחיילי הדיוויזיה. במהלך המבצע ביצעו אנשיו של אוברקאמפ מעשי זוועה שכללו ירי באזרחים וביזה. בספטמבר 1943 נשלחה הדיוויזיה אל גבול איטליה וסייעה בפירוק הצבא האיטלקי מנשקו. ב-30 בינואר 1944 הודח אוברקאמפ מפיקודו על הדיוויזיה, ומילא תפקידי מטה שונים. ב-21 בספטמבר של אותה שנה מונה למפקד קורפוס אס אס הררי החמישי, והחזיק בתפקיד עד 1 באוקטובר. באפריל 1945 שימש לתקופה קצרה כמפקד דיוויזיית אס אס ה-38 "ניבלונג".
ביוגרפיה > אחריתו

עם סיום המלחמה, נכנע אוברקאמפ לכוחות של צבא ארצות הברית. הוא הוסגר ליוגוסלביה, ונשפט על פשעי מלחמה שביצע בתקופה בה פיקד על דיוויזיית אס אס הררית ה-7. הוא נמצא אשם, ונתלה בבלגרד ב-4 במאי 1947. הוא היה בן 53 במותו.
קרל פון אנצנברג

| --- | --- |

 לידה:  1725 פאביה, איטליה 
 פטירה:  1810 (בגיל 85 בערך) סיביו, האימפריה האוסטרית 
 
הברון קרל פון אנצנברג (בגרמנית: General Karl Freiherr von Enzenberg; סביבות 1725 -18 במאי 1810) איש צבא ואצולה אוסטרי.
חייו

פון אנצנברג הוא יליד המחוז פאביה בחבל לומברדיה. ב-6 באפריל 1778 מונה הברון קרל מאנצנברג כמושל השני של "מולדובה האוסטרית" זאת כאשר החליף את גנרל גבריאל ספלני. 
באותה השנה נערך המפקד בחבל ארץ זה בו נמנו יותר מ 100,000 נפשות.
הברון קרל החליף את שם הארץ לבוקובינה, שם הנגזר מהשפה הפולנית, ומאז שם זה מקובל עד היום.
ב-16 בספטמבר 1786 סיים קרל מאנצנברג את כהונתו כמושל בוקובינה עם המזגותה לגליציה. לאחר מכן קודם בדרגה ומונה באוקטובר 1790 למפקד צבאי בוולכיה.
הלך לעולמו ב-1810 בסיביו שבחבל טרנסילבניה.
המדיניות כנגד היהודים

אנצנברג היה אנטישמי מושבע. בתקופת שלטונו כמושל בוקובינה, נגזרו גזרות רבות כנגד היהודים, בהמשך לגזרות מתקופתו של ספלני גבריאל.
אנצנברג ראה ביהודי בוקובינה מטרד והכריז עליהם כ- "אספסוף מזיק וטפילי, החיים על חשבון הנוצרים. "בתלונתו" העיקרית משנת 1779, כנגד היהודים, מתלונן אנצנברג על ה"פריווילגיות" שיש ליהודי סירט, סוצ'אבה וצ'רנוביץ:
"היהודים שולטים בכל המסחר, סחר ותעשייה, אפילו בשלוש הערים סירט, סוצ'אבה וצ'רנוביץ, וביתר הערים, מוכרים יין, בירה, ספירט ו-וודקה לבתי המרזח, בכפרים רבים הם השוכרים של הרכוש האזורי, וכתוצאה מכך - מה שנורא הוא - הנוצרים נתיניהם...."
ליהודים בתקופת שלטונו הותר לשבת במספר ערים מצומצם. מכיוון שהמדיניות האוסטרית ראתה במסחר ככלי לפיתוח האזור, אנצנברג התייחס אליהם בסובלנות בתחום זה והתיר את המסחר בחמש ערים: צ'רנוביץ, קמפולונג מולדובנסק, סירט, קאפול קודרולוי ו- זאסטוונה.
המדיניות כנגד היהודים > תקנות וגזרות כנגד היהודים

איסור על תפעול וחכירת בתי מרזח. (תקנה שבוטלה על ידי הממונה על אנצנברג, מושל למברג)
איסור על בניית בתים
איסור השימוש בשפות עברית ויידיש. הוטל על היהודים ללמוד במשך שלוש שנים גרמנית
תיחום אזורי המסחר
גירוש יהודי בוקובינה שהוכרזו "פושטי יד" במרץ 1782
| 0 | 1 | 2 |
| --- | --- | --- |
| הקודם: גבריאל פון ספלני | מושלי בוקובינה | הבא: אדוארד פון באך |
ערך זה הוא קצרמרבנושא אישים. אתם מוזמנים לתרום לוויקיפדיה ו.
קרוליין וינברג

| --- | --- |

 לידה:  27 במרץ 1985 (בת 39) סולנטונה, שוודיה 
 מדינה:  שוודיה 
 פרופיל ב-IMDb
 
קרוליין מריה וינברג (שוודית: Caroline Maria Winberg; נולדה ב-27 במרץ 1985) היא דוגמנית ושחקנית שוודית.
קריירה

החלה לדגמן בגיל 16, ותוך זמן קצר דגמנה עבור מותגים בולטים כולנטינו, ורסצ'ה, אוסקר דה לה רנטה, אסקדה וארמני. במקביל, הופיעה בפרסומות עבור דולצ'ה וגבאנה, טומי הילפיגר, אדידס, רולקס, קלואי, ראלף לורן וניימן מרקוס. בנוסף, הופיעה מספר פעמים על שער המגזין ווג. החל מ-2005, היא מדגמנת בתצוגת האופנה של "ויקטוריה'ס סיקרט" על בסיס שנתי. היא הופיעה בתצוגת האופנה של נעמי קמפבל שהכנסותיה הוקדשו לאמנות בהאיטי. ב-2011 הופיעה לראשונה כשחקנית, בסרט "ללא גבולות", לצד בראדלי קופר ורוברט דה נירו. בשנת 2017 השתתפה בסרט "וונדר וומן".
קימנת (שפה)

| --- | --- |
 מדינות:  אתיופיה
 אזורים:  אמהרה (אזור)
 דוברים:  172,000 (מפקד אוכלוסין 1994)
 שפת אם:  1,700 (מפקד אוכלוסין 1994)
 משפחה:   שפות אפרו-אסיאתיות שפות כושיות שפות אגאו שפות אגאו צפוניות קימנת קווארה (שפה)  כיילה 
 קוד שפה:  ISO 639-3: קוד ahg   גלוטולוג: qima1242   ELP: קוד K'emant
 קוד ISO 639-3:  ahg 
 ראו גם:  שפה • כתב • רשימת שפות
 
שפת קימנת (בכתב געז: ቅማንት קִמַנְת או ክማንት כִּמַנְת, וגם כֵּמַנְתְנֵיי) היא שפה בסכנת הכחדה חמורה המדוברת בפי חלק זעום ומבוגר מאוד של אנשי קמנת בצפון אתיופיה, בעיקר בנפת צ'ילגה באזור צפון גונדר, שבין הערים גונדר ומטמה.
מיון

השפה שייכת לקבוצה המערבית של שפות אגאו, הקרויות גם השפות הכושיות המרכזיות. שני ניבים נוספים של השפה, שכבר נכחדו, הם קווארה וכּיילה. שפות אגאו הן ענף במשפחת השפות הכושיות, השייכת למשפחת העל האפרו-אסיאתית.
תפוצה גאוגרפית ומצב סוציו-לשוני

קימנת היא השפה המקורית של הקמנתים באזור צפון גונדר באתיופיה. למרות שהאוכלוסייה האתנית של הקמנתים הייתה 172,327 במפקד האוכלוסין של 1994, רק חלק מזערי מהם עדיין מדבר את השפה במאה ה-21. כל הדוברים חיים בנפת צ'ילגה או במחוז לַאי ארמצ'יהו שבמדינת אמהרה.
ב-2003 כבר צנח המספר: מספר הדוברים הילידיים היה 1,625, ומספר הדוברים כשפה נוספת היה 3,450. כל דוברי השפה שנותרו היו מעל גיל 30, ויותר מ-75% מהם מעל גיל 50. השפה כבר לא מועברת לדור הבא. רוב הקמנתים דוברים אמהרית. קימנת אינה מדוברת בפומבי או אפילו בבית כאמצעי לתקשורת יומיומית, אלא הצטמצמה לכדי לשון סתרים.
תפוצה גאוגרפית ומצב סוציו-לשוני > ניבים וּוַריאנטים

לא ברורה מה הייתה מידת העצמאות של קימנת, כּיילה וקווארה: האם אלה היו שלושה ניבים של אותה שפת אגאו מערבית, או שכולן או חלקן היו שפות נפרדות. עם זאת, מקובל להניח כי כיילה וקווארה היו ניבים של קימנת.[דרוש מקור]
פונולוגיה > עיצורים

|  |  | שִפְתִיִים | מכתשיים | חִכִּיים | וילוניים> פשוטים | וילוניים> מַשופתתים |
| --- | --- | --- | --- | --- | --- | --- |
| אפִיים | אפִיים | m | n |  | ŋ | ŋʷ |
| סותמים | אטומים |  | t | ʧ | k | kʷ |
| סותמים | קולִיים | b | d | ʤ | ɡ | ɡʷ |
| חוככים | אטומים | f | s | ʃ | χ | χʷ |
| חוככים | קולִיים |  | z |  | ɣ | ɣʷ |
| מקישים | מקישים |  | ɾ |  |  |  |
| מקורבים | מקורבים |  | l | j |  | w |
עיצורים מתמשכים (continuants, כלומר לא הסותמים) ניתנים להכפלה באמצע מילה.
פונולוגיה > תנועות

|  | קדמיות | מרכזיות | אחוריות |
| --- | --- | --- | --- |
| סגורות | i | [ɨ] | u |
| אמצעיות |  | ə | o |
| פתוחות |  | a |  |
פונולוגיה > תופעות פונולוגיות

מבנה ההברה המקסימלי בקימנת הוא CVC (עיצור–תנועה–עיצור).
צרורות עיצורים מותרים רק בתוך מילה. במילים שאולות מאמהרית ייתכנו גם צרורות עיצורים בתוך הברה.
אם נוצר צרור של יותר משני עיצורים, הוא יפורק על ידי החדרת התנועה האפנתטית [ɨ].
רצף תנועות אסור.
הידמות מלאה של עיצורים אפיים.[דרושים פירוט ודוגמה]
ביטול קוליות של העיצור /ɡ/ בגבול (התחלת או סוף) מילה.
מורפו-תחביר

גוף: מערכת סימון הגוף מבחינה בין: גוף ראשון יחיד ורבים; גוף שני יחיד, מנומס ורבים; וגוף שלישי יחיד זכר, יחיד נקבה ורבים.
אספקט: בפועל, כל קטגוריות הנטייה מסומנות בסופיות. זֶלֶאַלֵם (Zelealem 2003: 192) זיהה שלוש צורות אספקט שונות בקימנת: מוגמר (מושלם, פרפקט), לא מוגמר (לא מושלם, אימפרפקט) וממושך (פרוגרסיב).
שם המספר: כמו בשפות אגאו אחרות, המספרים 1–9 משמרים מערכת חמישונית עתיקה (בסיס חמש). הסופית "-תָה" /-ta/ מוסיפה +5 למספרים 1 עד 4, ומתקבלים המספרים 6 עד 9.
מורפו-תחביר > סדר הרכיבים

סדר הרכיבים הבסיסי במשפט בקימנת, כמו בכל שאר השפות האפרו-אסיאתיות באתיופיה, הוא נושא–מושא–פועל (SOV). קיומה של מערכת סימון יחסות מאפשר גם סדרי מילים אחרים, מסומננים יותר.
בצירוף שמני, המאייכים באים לפני ראש הצירוף (שם העצם), כך למשל, הסֶדר הוא "שם־תואר–שם־עצם".
עם זאת, מִספרים יכולים לבוא אחרי שם העצם הראשי.
פסוקית משועבדת, מכל סוג, באה לפני הפועל הראשי במשפט.
אוצר מילים

כתוצאה מגסיסת השפה, פריטי לקסיקון רבים כבר מוחלפים במילים אמהריות.
לקריאה נוספת

David L. Appleyard. 1975. "A descriptive outline of Kemant". In: Bulletin of the School of Oriental and African Studies, 38, pp. 316-350.
Zelealem Leyew. 2002. "Sociolinguistic survey report of the Kemant (Qimant) language of Ethiopia". Journal of Language Survey Reports. SIL International. 2002-031. (PDF)
הערות שוליים

1 2  קימנת במאגר אתנולוג (מהדורה 18, 2015)
↑  Zelealem Leyew, The Kemantney Language – A Sociolinguistic and Grammatical Study of Language Replacement, Cologne: Rüdiger Köppe Verlag, 2003, p. 30
↑  Zelealem Leyew, The Kemantney Language – A Sociolinguistic and Grammatical Study of Language Replacement, Cologne: Rüdiger Köppe Verlag, 2003, p. 31 map
↑  Zelealem Leyew, The Kemantney Language – A Sociolinguistic and Grammatical Study of Language Replacement, Cologne: Rüdiger Köppe Verlag, 2003, p. 62
↑  Zelealem Leyew, The Kemantney Language – A Sociolinguistic and Grammatical Study of Language Replacement, Cologne: Rüdiger Köppe Verlag, 2003, p. 63
↑  Zelealem Leyew, The Kemantney Language – A Sociolinguistic and Grammatical Study of Language Replacement, Cologne: Rüdiger Köppe Verlag, 2003, p. 75
1 2  Zelealem Leyew, The Kemantney Language – A Sociolinguistic and Grammatical Study of Language Replacement, Cologne: Rüdiger Köppe Verlag, 2003, p. 158
↑  Zelealem Leyew, The Kemantney Language – A Sociolinguistic and Grammatical Study of Language Replacement, Cologne: Rüdiger Köppe Verlag, 2003, p. 160f
↑  Zelealem Leyew, The Kemantney Language – A Sociolinguistic and Grammatical Study of Language Replacement, Cologne: Rüdiger Köppe Verlag, 2003, p. 164ff
↑  Zelealem Leyew, The Kemantney Language – A Sociolinguistic and Grammatical Study of Language Replacement, Cologne: Rüdiger Köppe Verlag, 2003, p. 233
↑  Zelealem Leyew, The Kemantney Language – A Sociolinguistic and Grammatical Study of Language Replacement, Cologne: Rüdiger Köppe Verlag, 2003, pp. 252-262
| --- | --- |
בקרת זהויות :  NLI: 987007541058705171  BnF: cb11982395b (data)  LCCN: sh85071906
קיימברידג' אנליטיקה

| --- | --- |

 נתונים כלליים
 מייסדים:  Alastair MacWillson 
 תקופת הפעילות:  2013–2018 (כ־5 שנים)
 חברת אם:  SCL Group
 מיקום המטה:  לונדון 
 משרד ראשי:  קנרי וורף, לונדון
 ענפי תעשייה:  טכנולוגיות מידע ותקשורת 
 מנכ"ל:  Alexander Nix 
 
קיימברידג' אנליטיקה (באנגלית: Cambridge Analytica) הייתה חברה פרטית בריטית ששילבה כריית נתונים, מסחר בנתונים, ניתוח מידע ואסטרטגיה תקשורתית לצורך השפעה על תהליכי בחירות במדינות ברחבי העולם. החברה קמה בסוף 2013 כחברת בת של חברת האם הבריטית SCL Group, כדי לקחת חלק בפוליטיקה של ארצות הברית. החברה הייתה בבעלות חלקית של משפחתו של רוברט מרסר, מנהל קרן גידור אמריקאית שמרנית.
בשנת 2016 הייתה החברה מעורבת במסע הבחירות לנשיאות ארצות הברית של דונלד טראמפ ובקמפיין הברקזיט ליציאת בריטניה מהאיחוד האירופי. תפקודה של קיימברידג' אנליטיקה בקמפיינים הללו הוא נושא לחקירות פליליות מתמשכות בשתי המדינות, בעיקר בנוגע לשיטות בהן היא נוקטת לצורך מיקוד בוחרים.
ב-17 במרץ 2018, דיווחו העיתונים הניו יורק טיימס והאובזרבר שקיימברידג' אנליטיקה עשתה שימוש עסקי במידע אישי מפייסבוק, שמלכתחילה נאסף על ידי חוקר חיצוני למטרות אקדמיות. בתגובה אסרה פייסבוק על קיימברידג' אנליטיקה לפרסם בפייסבוק. הגרדיאן דיווח כי פייסבוק ידעה על הפרת אבטחה זו במשך שנתיים, אך לא עשתה דבר כדי להגן על המשתמשים שלה.
סדרה של קטעי וידאו שצולמו בהיחבא ופורסמו בחודש מרץ 2018 חשפה את אחד מראשי קיימברידג' אנליטיקה מספר לאדם שהתחזה ללקוח פוטנציאלי על שימוש בנשים בזנות, בתרגילי עוקץ, בשוחד וב"מלכודות דבש" כדי להכפיש פוליטיקאים. הבכיר טען גם כי החברה "ניהלה את כל הקמפיין הדיגיטלי של דונלד טראמפ", כולל פעילויות בלתי חוקיות לכאורה.
שיטות עבודה

לפי דברי המנכ"ל לשעבר של קיימברידג' אנליטיקה, אלכסנדר ניקס, החברה עושה שימוש בביג דאטה ובפסיכוגרפיקה. שיטות אלה מתבססות על מדעי ההתנהגות, שלוקחים בחשבון מרכיבים כגון גיל, מגדר, דת, רמת הכנסה וכדומה ומשלבים אותם בחמש התכונות הגדולות, שהן מדדים שמגדירים אישיות: פתיחות להתנסויות חדשות, הנטייה לסדר, הרגלים ותכנון בחיים, הנטייה לחברותיות, אכפתיות ומעורבות חברתית והנטייה לדאגנות. מחקרים איפשרו לבצע ניתוח אישיותי למאות אלפי אזרחים בארצות הברית. בהתאם לניתוח אישיות זה הפיצה החברה לכל נמען מידע מותאם-אישית שתומך בלקוחותיה ומשמיץ את יריביהם. למשל: מידע מעורר דאגה אודות היריב נשלח לאנשים שנוטים לדאוג.
גם תהליך ייצור המסרים הפרסומיים עבר תהליך של שינוי. בעבר התבסס תהליך זה על דחיפה של דעות, רעיונות ואסוציאציות אל עבר קהל הלקוחות, בתקווה שישתכנעו. כיום המידע האישיותי שנאסף מאפשר לפרסם באופן ממוקד; לכל אדם בקהל המטרה מותאם הפרסום שישפיע עליו באופן היעיל ביותר.
תקשורת ההמונים אף היא פינתה את מקומה ובמקומה הופעלה תקשורת ממוקדת-מטרה, תפורה לפי מידות מדויקות. שיטות עבודה אלה הופעלו כדי להשפיע באופן רגשי על עשרות מיליוני משתמשים בפייסבוק בפרט וברחבי האינטרנט בכלל, ללא ידיעתם ומבלי שנתנו לכך את דעתם או הסכמתם.
ספקות לגבי שיטות העבודה ומידת יעילותן

חוקרים בתחום מדע המדינה מביעים ספקות באשר למידת ההשפעה של חברת קיימברידג' אנליטיקה על התוצאות הממשיות של מערכות הבחירות. יש לכך מספר סיבות:
בתחום הפוליטי מקובל שהשפעתן של חמש התכונות הגדולות איננה חזקה דיה, כיוון שלנתוני אישיותו של האדם אין השפעה על השתייכותו המפלגתית.
מחקרים מראים שקשה לחזות את האישיות של האדם ובכל מקרה טביעת הרגל הדיגיטלית שלו מעידה אודותיו רק במידה מוגבלת ולתקופה קצרה.
קשה לגרום לאנשים לשנות התנהגות על בסיס פרופיל האישיות שלהם. בתחום הפרסומת למוצרי צריכה יש מידה מסוימת של הצלחה כאשר מפעילים טכניקה של כיוון למטרה על בסיס פרופיל פסיכולוגי, אבל בתחום ההתנהגות הפוליטית ההצלחה היא מועטה ביותר.
גם הצד המתחרה משתמש בטכניקה דומה ועובדה זו מקטינה עוד יותר את היעילות של טכניקת השיכנוע מוכוון-האישיות.
ייתכן שבגלל סיבות אלה פנו נציגי החברה לתרגילי עוקץ, שוחד וכדומה.
בתרבות

הסרט התיעודי The Great Hackאנ' מספר את השתלשלות המאורעות מנקודות מבטם של כמה אנשים שהיו מעורבים בפרשייה.
לקריאה נוספת

כריסטופר ויילי, משחקי מוח - כיצד השפיעה פרשת קיימברידג' אנליטיקה על תוצאות הבחירות בארצות הברית, מאנגלית: עמנואל לוטם, הוצאת שוקן, 2021
הערות שוליים

1 2  חמי שלו, פעילותה של קיימברידג׳ אנליטיקה מוכיחה שהדיסטופיה כבר כאן, באתר הארץ, 23 במרץ 2018
↑  Carole Cadwalladr, ‘I made Steve Bannon’s psychological warfare tool’: meet the data war whistleblower, The Guardian, ‏18 במרץ 2018
↑  עודד ירון, כל מה שאתם צריכים לדעת על פרשת פייסבוק וקיימברידג' אנליטיקה, באתר הארץ, 19 במרץ 2018
↑  Cambridge Analytica whistleblower: 'We spent $1m harvesting millions of Facebook profiles'
↑  Tau, Byron; Ballhaus, Rebecca (2018-05-23). "Israeli Intelligence Company Formed Venture With Trump Campaign Firm Cambridge Analytica". Wall Street Journal. ISSN 0099-9660. נבדק ב-2019-06-05.
↑  Tau, Byron; Ballhaus, Rebecca (2018-05-23). "Israeli Intelligence Company Formed Venture With Trump Campaign Firm Cambridge Analytica". Wall Street Journal (באנגלית אמריקאית). ISSN 0099-9660. נבדק ב-2019-06-09.
↑  Nast, Condé. "The Dark Truth About Cambridge Analytica's Ties to Trumpworld". Vanity Fair (באנגלית). נבדק ב-2019-06-09.
↑  בלומברג, פייסבוק נחקרת בארה"ב; קיימברידג' אנליטיקה השעתה את המנכ"ל, באתר TheMarker‏, 20 במרץ 2018
↑  סוכנויות הידיעות, המדליף של קיימברידג' אנליטיקה: בלאק קיוב הישראלית היתה מעורבת בבחירות בניגריה, באתר TheMarker‏, 27 במרץ 2018
↑  החברה שניצלה לרעה מידע אישי של מיליוני משתמשי פייסבוק נסגרת, באתר הארץ, 2 במאי 2018
סתיו נמר, ‏בעקבות ההסתבכות עם פייסבוק: קיימברידג' אנליטיקה הודיעה על סגירתה, באתר מעריב אונליין, 2 במאי 2018
↑  רפאלה גויכמן, חושף פרשת קיימברידג' אנליטיקה מבקר בישראל: "פייסבוק היא נשק", באתר TheMarker‏, 7 בפברואר 2019
↑  עמרי זרחוביץ', ‏בשל קיימברידג' אנליטיקה: פייסבוק נקנסה ב-5 מיליארד דולר, באתר גלובס, 13 ביולי 2019
↑  גלי פיאלקוב, ‏בריטניה: פייסבוק תשלם חצי מיליון ליש"ט כקנס בגין פרשת קיימברידג' אנליטיקה, באתר "אנשים ומחשבים", 31 באוקטובר 2019
↑  רפאלה גויכמן, 100 אלף מסמכים חושפים מעורבות של קיימברידג' אנליטיקה במערכות בחירות בעולם, באתר TheMarker‏, 7 בינואר 2020
↑  גלי פיאלקוב, ‏שערוריית קיימברידג' אנליטיקה: מטא תשלם 725 מיליון ד' כפשרה לנפגעים, באתר "אנשים ומחשבים", 25 בדצמבר 2022
שירות גלובס, ‏אחרי 4 שנים: פייסבוק הסכימה לפשרה בפרשת קיימברידג' אנליטיקה, באתר גלובס, 28 באוגוסט 2022
↑  Stephanie Kirchgaessner, How undercover reporters caught ‘Team Jorge’ disinformation operatives on camera, The Guardian, ‏15 FEB 2023
↑  גור מגידו , עומר בן יעקב, "ההאקרים הישראלים" בפרשת קיימברידג' אנליטיקה נותרו עלומים. עד היום, באתר TheMarker‏, 15 בפברואר 2023
↑   The Power of Big Data and Psychographics, סרטון  באתר יוטיוב
↑  Four and a half reasons not to worry that Cambridge Analytica skewed the 2016 election
↑  The scant science behind Cambridge Analytica’s controversial marketing techniques
| --- | --- |
בקרת זהויות :  NLI: 987008729321605171  LCCN: nb2019000565   WorldCat (עם LCCN): nb2019-000565
קרל פון איינם

| --- | --- |

גנרל קרל פון איינם
 לידה:  1 בינואר 1853 הרצברג, ממלכת הנובר ממלכת הנובר
 פטירה:  7 באפריל 1934 (בגיל 81) מילהיים, גרמניה הנאצית גרמניה הנאצית (1933–1935)
 מקום קבורה:  Zentralfriedhof Münster 
 מדינה:  גרמניה 
 השתייכות:   צבא הקיסרות הגרמנית
 תקופת הפעילות:  1870–1919 (כ־49 שנים)
 דרגה:   גנרל-אוברסט
 תפקידים בשירות
 מפקד הקורפוס ה-7   מפקד הארמייה השלישית
 פעולות ומבצעים
 מלחמת פרוסיה-צרפת   מרד הבוקסרים   מלחמת העולם הראשונה
 עיטורים
 פור לה מריט
 
קרל פון איינם (בגרמנית Karl von Einem;‏ 1 בינואר 1853 – 7 באפריל 1934), היה גנרל גרמני, שפיקד על קורפוס ואחר כך על ארמייה בחזית המערבית.
ביוגרפיה > תחילת הקריירה

פון איינם נולד בהרצברג שהשתייכה לממלכת הנובר. ב-1870 התגייס לצבא הפרוסי ולחם בשורותיו במלחמת פרוסיה-צרפת, וב-1900 השתתף בכוח שנשלח לדכא את מרד הבוקסרים בסין. ב-1903 מונה לשר המלחמה של פרוסיה, והיה ממונה על התעצמותו של הצבא הגרמני, וכן דאג להכנסת המקלעים והארטילריה הכבדה לשורות הצבא הגרמני. ב-1909 מונה למפקד הקורפוס ה-7.